**JUVLEHTIMMIE**

SIEJHME NJOELKEDASSH

(Vuartesjh altere-gærjam nöörjen gïelesne.)

1 Bealloetjoeje

2 Preludijume

3 Saalme

Saalme maahta Aalkoe-baakoe mænngan lååvlesovvedh.

4 Aalkoe-baakoe

Jupmele, mijjen Aehtjie jïh Åejvie Jeesus Kristuse, dijjine åårmege jïh dijjese raeffiem vadta.

Daan biejjien edtjebe NN-em gåvnahtidh jïh NN-em Jupmelen gïetij sïjse luejhtedh jih kroeptese bïejedh.

Nemhtie Jupmele eatnemem eahtseme guktie aajnehke baerniem vedtieji, juktie dah gïeh altasasse jaehkieh, eah galkh jaemedh vaallah ihkuven jielemem åadtjodh. Jåhh 3, 16

Dellie liturge maahta aktem daejstie bijbele-baakojste lohkedh:

A

Båetede mov gåajkoe, gaajhkesh dijjieh gïeh löövles maajsoeh guedtieminie. Dijjem baajem lïegkedidh. Meeht 11,28

jallh B

Jupmele jeahta: Tjåarvoeh munnjien neavrosne,

dellie datnem lutnestem, jïh datne edtjh mannem earoehtidh. Saalm 50,15

5 Aalkoe-rohkelasse

Rohkelibie

A

Åejvie, neavroste dutnjien tjåarvoem.

Åejvie, govlh mov tjåarvoehtassem!

Goltelh mannem gosse aanohtem!

Mejtie datne Åejvie, sådtojde måjhtah,

gie dellie maahta tjåadtjodh?

Datne aanteges vadtah

guktie datnem goltelibie.

Åejviem, mov håhkoem, vuartam,

tjohtjem altese baakoeh govledh. Saalm 130,1-5

Jallh B

Jupmele, datne mijjen maadth-hïejme

boelveste boelvide.

Aerebe goh vaerieh sjïdtin

jïh eatneme jïh veartene sjugniedovvin,

Jupmele lij.

Jupmele ihkuvistie ihkuvasse.

Datne almetjem vihth mueltine darjoeh

jïh jeahtah: «Almetje, jarkosth aalkovasse!»

Dov tjelmiej uvte tjuetie jaepieh vaesieh

goh jååktetje biejjiem

goh jïjje-våaroem.

Datne almetjidie jaamedahta.

Dah leah goh aereds-nïekedassh,

goh kraesieh mah gajkalostoeh.

Bïhkedh mijjem buejhkiehtidh,

man åenehks mijjen jielede lea,

guktie vijsies vaajmoem åadtjobe. Saalm 90,1-4.12

Jallh C

Jupmielamme, Jupmielamme mannasinie mannem laahpeme?

Hujnesne viehkien mietie tjåarvoem,

datne jis dan guhkene manneste.

Jupmielamme, biejjege tjåarvoem,

ih vaestedh,

jïjjege tjåarvoem,

im raeffiem gaavnh.

Åejvie, aellieh guhkiem gaatoeh.

Datne mov faamoe, skodth mannem viehkehth! Saalm 22,2-3.20

Jallh D

Aejlies Jupmele, Elmien aehtjie, datne leah jielemen jïh jaemeden reerije. Nænnosth mijjen jaahkoem gosse gieries almetjem juvlebe guktie dutnjien håhkesjibie.

Åejvie Jeesus Kristuse, stïnkes Lutnjestæjja, gie mijjen gielhtie jaemiedistie jïh kropteste tjuedtjielih, årroeh mijjen luvnie gosse sealadibie jïh lutnjesth mijjem guktie åadtjobe Elmierïjhkese tjåanghkanidh dov gåajkoe jïh gaajhki dov voelpi gåajkoe.

Aejlies Voejkene, mijjen Soelkedæjja jieliemisnie jïh jaemiemisnie, soelkedh gaajhkesidie gïeh sorkeminie. Vaarjelh mijjem jaemiedistie jïh baajh mijjem Elmie-rïjhken skaehtiem tjohtjedh.

Jallh E

Åejvie, mijjen Jupmele, jielemen gaaltije dov luvnie,

gosse datne tjuavka, tjoevkede sjædta.

Datnine jielebe, barkebe jïh årrobe.

Vaarjelh mijjem jieliemisnie jïh jaemiemisnie dov gieriesvoetine

dov Baernine, Jeesus Kristusinie, mijjen Åejvine.

Jallh F

Gïemhpes Jupmele, datne gie mijjese vuartesjh jïh mijjem damtah, årroeh mijjen luvnie dov soelkedassine.

6 Mojhtes

Åålmege maahta saalmem laavlodh jallh musihkem goltelidh.

7 Saalme jallh musihke

8 Lohkeme Aejlies gærjeste

Edtjede govledh mij Aejlies gærjesne tjaalasovveme jielemen jïh jaememen bïjre, dåapmoen jïh mijjen håhkoen bïjre maam Jeesus Kristuse vadteme.

Liturge jallh jeatjebh maehtieh lohkedh.

*1. Teekstedåehkie*

A

Joben gærjesne, luhkieuktsede kapitelisnie naemhtie tjaalasovveme:

Daajram hov

mov Lutniestæjja jeala

jïh minngemes edtja eatnamisnie vååjnedidh.

Gosse sealadamme,

sïjhtem Jupmelem vuejnedh.

Jupmelem galkem vuejnedh

jïjtjene tjelmiejgujmie,

ij ammes almetjen tjelmiejgujmie.

Aejvieristie bïejstenem. Job 19,25-27

Jallh B

Luhkiegåalmeden Saalmesne naemhtie tjaalasovveme:

Åejvie mov ryöjnesjæjja,

im maam fååtesh.

Mannem baaja kruana såafosne lïegkedidh

jïh gaaltijasse vuesehte gusnie åadtjoem jovkedh.

Orre jieledem munnjien vadta.

Sov nommen gielhtie munnjien hijven baalkam vuesehte.

Jalhts jaemieh-aajmosne vaadtsam,

im bahhasvoeteste bïllh

juktie datne mannine.

Dov klaahka jïh saejhtie mannem jaskehtieh.

Datne buertiem munnjien dealoeh

mov vidtjie-nïeri tjelmiej uvte.

Mov åejjiem åljine bådtjedh.

Mov gåasem eevre deavhtah.

Ajve buerievoete jïh aarmoe

mannem gaajhkide mov biejjide dåeriedieh

jïh Åejvien savkesne åadtjoem ihkuven årrodh. Saalm 23

Jallh C

Nieljieluhkiemubpie Saalmesne naemhtie tjaalasovveme:

Goh raentie tjaetsien mietie reevstie

mov sealoe dov mietie tjohtjoe, mov Jupmele.

Mov sealoe Jupmelen mietie gajhkelåvva,

jielije Jupmelen mietie.

Gåessie åadtjoem båetedh

jïh dan uvte tjåadtjodh?

Mov gïknjelh jïjjh biejjieh mov beapmoeh.

Iktesth almetjh gihtjieh:

«Gusnie bist dov Jupmele?»

Jupmele, datne mov gorredæjja.

Mannasinie mannem ålkoestamme?

Mannasinie edtjem sorkedh

mearan vidtjie-nïerh mannem norhtehtieh?

Vedtieh munnjien dov tjoevkem jïh saetniesvoetem!

Baajh dejtie mannem vaedtsiehtidh

dov aejlies vaaran jïh dov gåatan.

Mov vaajmoe, mannasinie stråarkan jïh sårkosne?

Jaehkieh Jupmielasse!

Åadtjoem ikth vielie altemse heevehtidh,

mov gorredæjjam jïh mov Jupmelem. Saalm 42,2-4 jïh 43,2-3.5

Jallh D

.....

*2. Teekstedåehkie*

...........

*3. Teekstedåehkie*

Naemhtie Aejlies gærjesne tjaalasovveme.

Dellie saalme maahta lååvlesovvedh

9 Saalme

10 Håaloe

11 Rohkelassh

Rohkelibie.

A

Ihkuve Jupmele, mijjen faasoe gosse sårkoen biejjieh båetieh, årroeh mijjen luvnie dov raeffine. Nænnosth mijjen jaahkoem. Vedtieh båetije biejjieh jïh håhkoem. Datnem gijhtebe NN-en åvteste jïh dan åvteste maam datne NN-ine vedtih. Åårmege Jupmele, dov gïetiej sïjse luejhtebe NN-em. Mijjem dov guelmesne sjugniedamme jïh Jeesus Kristusem vadteme. Lutnjesth mijjem ihkuve jieliemasse gosse dïhte biejjie båata.

Jallh B

Jeesus Kristuse, datne dåajvoehtamme mijjine aktene gaajhkide biejjide årrodh goske veartene nåhka. Årroeh mijjen faamoe, soelke jïh tjoevkese. Vuesehth mijjese baalkam. Baajh mijjem jaehkoen gielhtie, jaemiedistie aavojne tjuedtjielidh.

Jallh C

Ihkuve Jupmele, Elmien aehtjie, vedtieh mijjese jaememem håajhtodh dov Baernine, Jeesus Kristusinie. Rohkelibie: vaedtsehth mijjem dov Aejlies Voejkeninie guktie ollebe dov luvhtie tjaajenh, vaallah jaahkosne dov Baarnan jielebe jïh ihkuve jielemem jaksebe Jeesus Kristusinie, mijjen Åejvine.

Jallh D

Åejvie Jeesus Kristuse, datne gaajhkide mijjen sådtojde guadteme. Datnem gijhtebe dov gieriesvoeten åvteste mij jaemiedistie veaksahkåbpoe. Vedtieh mijjese gorredimmiem maam datne vitneme gosse jeemih jïh jaemiedistie tjuedtjielih. Vaedtsehth mijjem dov veaksehks gïetine mijjen jieleme-biejjide jïh jaememen jïh dåapmoen baaktoe goske dov ihkuve aavoem jaksebe.

Jallh E

Elmien Aehtjie, gijhtebe dan åvteste maam datne NN-ine vadteme gie daelie sealadamme. Nænnosth jïh soelkehth gaajhkide gïeh daelie sorkeminie. Faerhmesth mijjem. Viehkehth mijjem dov aktene jieledh guktie maehtebe raeffesne vuelkedh dov Baernien, Jeesus Kristusen, mijjen Åejvien gielhtie.

Jallh F

Sjiehteles rohkelasse mij sjeahta.

Dellie liturge jallh gaajhkesh maehtieh „12 Dov gïetij sïjse“ lohkedh.

12 Dov gïeti sïjse

Åejvie Jupmele, mov hïegkem dov gïeti sïjse laahpam.

Åejvie, stinkes Jupmele, datne mannem gorredh.

Åejvie Jupmele, mov hïegkem dov gïeti sïjse laahpam.

Earoe Aahtjan, Baarnan jïh Aejlies Voejkenasse.

Åejvie Jupmele, mov hïegkem dov gïeti sïjse laahpam.

Simeonen heevehtimmie maahta aaj lohkesovvedh:

«Åejvie, baajh dellie dov deanerem

raeffesne vuelkedh guktie dåajvoehtih.

Juktie mov tjelmieh gorredimmiem vuajneme

maam datne almetjidie illeme,

åavtoen tjoevkem ammes-jaahkoeladtjide

jïh hearlohkevoetem dov Jisrajelen almetjidie.» Luk 2,29-32

13 Mijjen aehtjie

Rohkelibie guktie Åejvie Jeesuse mijjem ööhpehtamme.

Åå **|** Mijjen Aehtjie guhte leah Elmierïjhkesne.  
Baajh dov nommem aejliestovvedh.  
Baajh dov rïjhkem båetedh.  
Baajh dov syjhtedem eatnamisnie sjïdtedh   
guktie Elmierïjhkesne.  
Vedtieh mijjese daan biejjien   
mijjen fïerhten beajjetje laejpiem.  
Luejhtieh mijjeste maam mijjieh meadteme  
guktie mijjieh luejhtebe   
dejstie guhth mijjese meadteme.  
Aellieh luejhtieh mijjem gïehtjelimmiej sïjse,  
vaallah vaarjelh mijjem bahheste.  
Juktie rïjhke lea dov,   
faamoe jïh earoe ihkuven aajkan. Aamen.

14 Saalme

15 Postludijume

*KROEPTEN BEALESNE*

16 Saalme

Akte daejstie teekstijste mij ij aerebe lohkesovveme, maahta lohkesovvedh.

17 Lohkeme

Saalm 50,15 Saalm 23  
Saalm 68,21 Saalm 121  
Meeht 11,28 Meeh 28,1-10  
Voel 1,17b-18 Voel 21,1-5a

Liturge maahta rohkelidh:

18 Rohkelasse kroepten bealesne

A

Åejvie Jeesus Kristuse, baajh daam kroeptem håhkoen tjoevkesne årrodh juktie jaehkebe datne jaemiedistie tjuedtjieli.

Jallh B

Åejvie Jeesus Kristuse, datne aaj kroeptese bïejesovvi. Baajh mijjem goh datne jaemiedistie tjuedtjielidh.

Jallh C

Åejvie Jeesus Kristuse, baajh NN-em raeffesne åeredh goske gaajhkesh jaemiedistie tjuedtjielieh. Viehkehth mijjem jieliemisnie jïh jaemiemisnie dutnjien håhkesjidh.

19 Gæstoe badtehtåvva

20 Multie gæstoen nille bïejesåvva

Aehtjien, Baernien jïh Aejlies voejkenen nommesne.

Multeste leah. Multine galkh sjïdtedh. Multeste galkh tjuedtjielidh.

21 Bijbielistie lohkeme

jïh buerie-sjugniedimmie

A

Mijjen åejvie, Jeesuse Kristuse jeahta: ”Manne tjuedtjielimmie jïh jieleme. Dïhte guhte munnjien jaahka, jeala jalhts jaama, jïh dïhte guhte jeala jïh munnjien jaahka, ij gåessie gænnah jaemieh.” Jåhh 11,25-26

Jallh B

Earoe Jupmielasse, mijjen Åejvien, Jeesus Kristusen Aahtjan, gie altese stoere aarmojne mijjem orresistie reakadamme jielije håhkose Jeesus Kristusen tjuedtjielimmien gielhtie. 1. Pieh 1,3

Dåastode Jupmelen buerie-sjugniedassem.

Jupmele datnem bueriesjugnede jïh datnem vaarjele.

Jupmele jïjtse ååredæjjine dutnjien tjuavka jïh

dutnjien åårmege orre.

Jupmele jïjtse ååredæjjine dov gåajkoe jarkoe jïh

dutnjien raeffiem vadta!

22 Saalme